**Maksim Gorkille nimetty Donetskin kansallinen lääketieteellinen yliopisto** (DonNMU) (ukr.  Доне́цький націона́льний медичний університе́т імені Максима Горького , *Donetskyi natsionalnyi medytšnyi universytet imeni Maksyma Horkohо*, ven. Доне́цкий национа́льный медици́нский университе́т имени М. Горького, *Donetski natsionalnyi meditsinski universitet imeni Maksima Gorkogo*) on Itä-Ukrainassa, Donetskin kaupungissa toimiva, vuonna 1930 perustettu lääketieteellinen yliopisto.  Itä-Ukrainan sotatilan ja alueen yhteiskuntarauhaa häiritsevien, aluetta kontrolloivien aseellisten separatistijoukkioiden takia muun muassa yliopiston keskushallinto on siirretty syystalvella 2014 Krasnyi Lymaniin.

Donetskin kansallinen lääketieteellinen yliopiston pohjana on 12. kesäkuuta 1930 Ukrainan SNT:n keskuskomitean tekemä päätös Stalinon lääketieteellisen instituutin perustamisesta. Stalino oli nykyisen Donetskin tuonaikainen nimi. Opetus alkoi saman vuoden marraskuussa; ensimmäiselle vuosikurssille oli valittu 200 opiskelijaa. Vuonna 1994 instituutti sai yliopiston aseman ja vuonna 2007 se nimettiin kansalliseksi lääketieteelliseksi yliopistoksi. Se on nimetty Maksim Gorkin mukaan. 

DonNMU:n sisäänkäynti (2015).
Yliopistossa on nykyään seitsemän tiedekuntaa sekä (ulkomaalaisille hakijoille tarkoitettu) valmistava laitos. Opetusta annetaan venäjäksi, ukrainaksi ja englanniksi. Yliopistossa opiskelee noin 4 200 opiskelijaa, joista moni tulee ulkomailta. Vuosien 2013 ja 2014 kahdensadan ukrainalaisen yliopiston vertailussa Donetskin lääketieteellinen yliopisto pisteytettiin Ukrainan 23. parhaaksi yliopistoksi. Maan lääketieteellisistä yliopistoista se oli tässä luokittelussa 2. paras. Kun huomioon otettiin muitakin yliopistoluokitteluja (eli Scopus siteeraukset ja espanjalainen Webometrics-ranking), pärjäsi DonNMU näissä vuonna 2014 muita lääketieteellisiä yliopistoja paremmin.On huomattava, että lääketieteen yliopisto-opetusta annetaan Ukrainassa lisäksi joidenkin klassillisten yliopistojen lääketieteellisissä tiedekunnissa tai instituuteissa; lääketieteellinen instituutti on esimerkiksi Sumyn valtionyliopistossa.

Marraskuussa 2014 yliopiston rehtori ilmoitti yliopistohallinnon siirtyneen poikkeuksellisesti Donetskin alueen pohjoisosan Krasnyi Lymanin kaupunkiin, eikä ole enää pääkampuksensa alueella Donetskissa. Itäisimmässä Ukrainassa oli tässä vaiheessa vallalla laiton separatistihallinto (itseään Donetskin kansantasavallaksi kutsuva separatistiryhmä sekä muita venäläismielisiä vahvasti aseistettuja taistelijaryhmiä) ja osin rosvovaltio Venäjän sotilaallisella osallistumisella ja tuella ylläpidetty Donetsin laakion sotatila, tuhansia kuolonuhreja vaatinut Donbassin sota. Yliopiston johto viestitti osoitemuutoksellaan halusta pysyä osana Ukrainan yliopistojärjestelmää. Toimella pyrittiin takaamaan myös henkilökunnan palkkojen, opiskelijastipendien ja yliopiston budjettiin liittyvien maksujen saaminen, jotka Ukraina oli muuten kertonut lopettavansa kapinallisalueelle.

Lähteet
-------

1. 1 2 3  Istorija vuza Donetskin kansallinen lääketieteellinen yliopisto, dsmu.edu.ua.  Arkistoitu 5.10.2014. Viitattu 7.11.2014. (venäjäksi)
2. 1 2 3  Donetskyi meduniversitet im. M. Gorkovo peremištšujut u m. Krasnyi Lyman - MO3 unn.com.ua. Viitattu 7.11.2014. (ukrainaksi)
3. ↑  Kontakty DonNMU Donetskin kansallinen lääketieteellinen yliopisto, dsmu.edu.ua.  Arkistoitu 5.10.2014. Viitattu 7.11.2014. (venäjäksi)
4. ↑  Education in Ukraine - Donetsk National Medical University of Maxim Gorky (DonNMU) Donetskin kansallinen lääketieteellinen yliopisto, dsmu.edu.ua.  Arkistoitu 5.10.2014. Viitattu 8.11.2014. (englanniksi)
5. ↑  Fakultety DonNMU Donetskin kansallinen lääketieteellinen yliopisto, dsmu.edu.ua.  Arkistoitu 7.7.2014. Viitattu 7.11.2014. (venäjäksi)
6. ↑  DNMU introduction Donetskin kansallinen lääketieteellinen yliopisto, englanninkieliset sivut, donetsknmu.com.  Arkistoitu 29.9.2014. Viitattu 8.11.2014. (englanniksi)
7. ↑  Reityng universytetiv Ukrajiny III, IV rivniv akredytatsiji Top-200 Ukrajina u 2013 rotsi 31.5.2013, euroosvita.net, viitattu 7.11.2014, (ukrainaksi)
8. ↑  Reityng universytetiv Ukrajiny III, IV rivniv akredytatsiji Top-200 Ukrajina u 2014 rotsi 30.5.2014, euroosvita.net, viitattu 7.11.2014, (ukrainaksi)
9. ↑  Консолідований рейтинг вузів України 2014 року (Yhdistetty Ukrainan yliopistojen vertailu vuonna 2014) *osvita.ua*.  4.7.2014. Viitattu 9.11.2014. (englanniksi)
10. ↑  Facts - Sumy State University Sumyn valtionyliopisto, sumdu.edu.ua. Viitattu 7.11.2014. (englanniksi)
11. ↑  Alexander J. Motyl: The dangers of the Putin Doctrine. The international community must stop Russia’s president from destabilizing world order  5.3.2014. Al Jazeera, aljazeera.com. Viitattu 7.11.2014. (englanniksi)
12. ↑  Russo-Ukraine War - 2014 Anti-Terrorist Operation  2014. globalsecurity.org. Viitattu 7.11.2014. (englanniksi)

Aiheesta muualla
----------------

* DonNMU:n sivusto (Arkistoitu – Internet Archive) (englanniksi) (donetsknmu.com)
* Ranking web of universities - Ukraine (englanniksi)(webometrics.info) (Huom. linkki ei toiminut 7.11.2014 illalla klo 20-24)